text: Lors s'est vers le roi aprochie
   La royne bien ensaignie.
   Moult doucement au roi a dit
   Que il eüst de lui mercit.
   Tant li dist et tant li pria
   Et tant de bons poins li moustra,
   Que li rois l'eüst tout quité
   Se ne fust ce qu'il l'ot trouvé
   Lès sa fille ou praël séant,
   Et ce qu'il li fist entendant
   Que estre devoit ses maris
   Et que c'estoit Bleopatris ;
   C'estoit ce qui près li touchoit.
   Et à ce bien raison avoit ;
   Car bien li sambloit que traïr
   Volt sa fille et s'ounour tolir ;
   Et, pour ce, à mort le jujoient
   Moult de ceaus qui iluec estoient.
   PageV01P118
   Ne pourquant li a demandé
   Li rois et forment conjuré
   Pour quoi sa fille fist cuidier
   K'avoir la devoit à moillier
   Et que fiex ert roi Balcabé ;
   Voir l'en die, ne soit celé.
   Et Cléomadès dit li a
   Que la verité l'en dira.
  